**Aerolíneas Federales** é un grupo musical formado en Vigo como un proxecto paralelo de Miguel Costas, membro e fundador de Siniestro Total, no ano 1981. A banda disolveuse a principios dos anos 90 tras publicar 5 álbums de estudio, pero en 2011 reuniríase novamente realizando concertos esporadicamente e publicando un par de traballos recompilatorios e un álbum ao vivo.

Historia
--------

O grupo foi formado en Vigo en 1981 por Miguel Costas e os seus amigos Flechi (Juan Dotras Pardo) e Silvino Díaz. Nos seus inicios traballaban con guitarra, baixo e caixa de ritmos, pero en 1983 incorporouse ao grupo o batería Luis Santamarina e Flechi pasou a ser o cantante da banda. Ese mesmo ano, gañaron o concurso de rock de Radio 3 na Coruña e Flechi abandonou o grupo para liderar a formación Las Termitas. Flechi morreu dun infarto en Londres no ano 2002.

A seguinte formación da banda estivo composta por Miguel Costas, Silvino, Luís e dúas mozas, Coral Alonso e Rosa Costas, irmá de Miguel, realizando cancións con guitarras potentes e letras divertidas, sendo nalgúns casos surrealistas. Esta formación lanzaría os catro primeiros álbums da banda, o homónonimo *Aerolíneas Federales* (1986), *Hop hop* (1987), *Tomando tierra* (1988) e *Échame sifón* (1989), todos eles a través da discográfica DRO.

Coral deixou a banda tras o cuarto disco e foi substituída por Silvia Superstar. Con Silvia o grupo publicou o seu derradeiro álbum de estudio, *Una o ninguna*, en 1991. Miguel Costas acabou índose tamén; o grupo completo desapareceu a mediados dos 90, logo dunhas colaboracións no programa Xabarín Club, da televisión de Galicia. Miguel Costas formou o grupo Os Feliz, mentres que Silvia engadiuse Superstar e foise ás Killer Barbies.

Na primavera do ano 2011 a banda reuniuse novamente para realizar dous concertos en Lima, e no mes de novembro confirmaron unha nova actuación en Barcelona. O 20 de febreiro de 2012 o selo Elefant Records editou unha colección de maquetas do grupo, titulada *Hasta el final y más allá… Demos 1983-1993*, que foi o primeiro recompilatorio da serie *Recuerdos que olvidé*.

No ano 2015 a banda publicou a través do selo Lemuria Music o recompilatorio de oito temas *@AAFF#715*. En xaneiro de 2016 Aerolíneas Federales realizou un concerto con Los Nikis na madrileña sala Arena e a actuación sería publicada en novembro dese mesmo ano nun disco titulado *No todo es lo que parece*.

Discografía
-----------

O grupo sacou ó mercado cinco álbums ó longo da súa carreira e tras a súa reunión en 2011 publicaría dous recompilatorios e un álbums ao vivo:

| Álbum | Ano | Selo | Notas |
| --- | --- | --- | --- |
| *Aerolíneas Federales* | 1986 | DRO | estudio |
| *Hop hop* | 1987 | DRO | estudio |
| *Tomando tierra* | 1988 | DRO | estudio |
| *Échame sifón* | 1989 | DRO | estudio |
| *Una o ninguna* | 1991 | BMG-ARIOLA | estudio |
| *Hasta el final y más allá… Demos 1983-1993* | 2012 | Elefant Records | recompilatorio |
| *@AAFF#715* | 2015 | Lemuria Music | recompilatorio |
| *No todo es lo que parece* | 2016 | Lemuria Music | ao vivo |

Notas
-----

1. ↑  *Biografía de Aeorlíneas Federales*
2. 1 2  "Aerolíneas Federales - La Fonoteca" (en castelán). Consultado o 2023-09-23.
3. ↑  "*Aerolíneas Federales* na páxina *POPes80*". Arquivado dende o orixinal o 28 de abril de 2009. Consultado o 03 de febreiro de 2010.
4. ↑  "Aerolíneas Federales". *Elefant Records*. Consultado o 2023-09-28.
5. ↑  Rebenaque, Juan (02 de novembro de 2011). "Vuelve Aerolíneas Federales" (en castelán). Arquivado dende o orixinal o 03 de novembro de 2011. Consultado o 03 de novembro de 2011.
6. ↑  "Hasta El Final Y Más Allá... (Demos 1983-1993), by AEROLINEAS FEDERALES". *RECUERDOS QUE OLVIDÉ - Collection* (en inglés). Consultado o 2023-09-28.
7. ↑  "@AAFF#715 (CD-DIGIPACK), Tienda Lemuria". *lemuriamusic.com*. Consultado o 2023-09-28.
8. ↑  "Los Nikis se ocultan en el nuevo lanzamiento de Aerolíneas Federales". *Efe Eme* (en castelán). 2016-11-15. Consultado o 2023-09-28.
9. ↑  "*Discografía*". Arquivado dende o orixinal o 24 de xaneiro de 2010. Consultado o 03 de febreiro de 2010.
10. ↑  "Aerolíneas Federales". *Discogs* (en castelán). Consultado o 2023-09-28.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Aerolíneas Federales Modificar a ligazón no Wikidata*** |

### Outros artigos

* Movida viguesa

### Ligazóns externas

* Páxina web oficial
* Videoclip da súa canción "Non todo é o que parece", emitido no *Xabarín Club*.

* Portal:Música rock
* Portal:Galicia
* Portal:Xabarín Club

|  |  |
| --- | --- |
| Control de autoridades | 
* Wd: Q2825634
* WorldCat
* VIAF: 159637392
* AllMusic: mn0001691208
* Discogs: 993434
* Genius: Aerolineas-federales
* ISNI: 0000 0001 0638 3207
* MusicBrainz: ID

 |